V. Palko, poslanec: (2008-06-25):
Vážené pani poslankyne, vážení páni poslanci, bol taký politik Robert Fico a ten bojoval proti finančným podnikateľským skupinám. Tento politik si založil stranu a založil jej úspech na všelijakých heslách. Jedno také známe heslo bolo: „Ako sa kradlo za Mečiara, tak sa kradlo za Dzurindu.“ A tak ďalej. A tieto heslá, aj toto heslo tomuto politikovi vyrábala, vymýšľala jedna agentúra, agentúra Donar Fedora Flašíka. Táto agentúra predtým robila kampaň Vladimírovi Mečiarovi, to je ten paradox. Táto agentúra Donar napríklad zarábala i na tom, že za vlády Vladimíra Mečiara robila bilbordovú kampaň pre Slovenské elektrárne, štátne vtedy, a v tejto kampani nahovárala slovenských občanov, aby používali elektrinu z elektrární slovenských, nie amerických, ani anglických, ani austrálskych. Teda agentúra Donar predtým bola zlá, ale potom Robert Fico nejakým spôsobom rozhodol, že ona nespadá, nespadá do toho, do tej skupiny finančných a podnikateľských skupín, proti ktorým treba bojovať. A toto je základný rozpor, ktorý sa ťahá ako červená niť s Robertom Ficom a s celou jeho kariérou. Totiž Robert Fico tak trochu bojuje proti podnikateľským skupinám a tak trochu ho tieto podnikateľské skupiny zrodili. Robert Fico dokáže veľmi pružne, flexibilne rozhodovať, že ktorá podnikateľská skupina kedy bude zaradená na listinu skupín, proti ktorým sa bojuje, a ktorá tam nebude zaradená alebo bude vyradená. Tak napríklad vyradený z tohto, z tohto triedneho boja, alebo ako by som to nazval, alebo nikdy nezaradení, nikdy nezaradení boli i bohatí podnikatelia kedysi za HZDS, Kiňo, Brhel, Gabriel, to boli celkom silné finančné podnikateľské skupiny. Robert Fico nikdy nevysvetlil svoj vzťah k týmto osobám, ktoré naozaj veľmi, ale veľmi zbohatli v časoch, keď bol predsedom vlády Vladimír Mečiar, v tých časoch, keď podľa Fica sa riadne kradlo. V období pred poslednými parlamentnými voľbami takisto bola vyradená z tohto Ficovho zoznamu skupín, proti ktorým treba bojovať, bola vyradená i skupina J & T. Predpokladám tak preto, lebo si Fico od nej požičal 10 mil. Sk. Predpokladám, že keď si od nej požičiaval tých 10 mil. Sk, tak práve vtedy, v tom okamihu proti nej nebojoval. Keď sa Fico stal premiérom, tak boj proti podnikateľským skupinám strašne zintenzívnil. Pán minister vnútra Kaliňák okamžite urobil šéfom sekcie ekonomiky na rezorte pána Hančáka. Už o tom bola reč, desať rokov bol predtým vo vysokej funkcii v J & T. Neviem, asi v nejakej novej stratégii toho boja proti finančným skupinám išlo o nejaký manéver, ktorým sa sleduje vlákanie úhlavného nepriateľa do pasce. Možno chcel Robert Fico a Robert Kaliňák postupne J & T vylákať a obkľúčiť. (Smiech v sále.) Robert Fico nám nikdy nevysvetlil jednu vec, že ako sa vlastne vystupuje a vstupuje do tohto programu boja proti finančným skupinám, ako sa to deje, proste čím to je, že niektorá skupina je zlá a iná, ktorá je napríklad úplne rovnaká, tá je akože v poriadku. Prípadne prečo niekedy jedna a tá istá skupina chvíľku je dobrá a potom je zase zlá. Ako sa to delí na tých dobrých a zlých? Ja neviem. Lebo ja si myslím, že celkom slušná a výkonná podnikateľská skupina je aj dvojica Robert Kaliňák a Ján Počiatek. Príjem týchto dvoch pánov bol za minulý rok spolu 25 mil. Sk, to je celkom, celkom slušný výkon. Čiže čím to je, že povedzme oni sú Ficom akceptovaní a dokonca sú oporami SMER-u a J & T, momentálne teda alebo pred týždňom, neviem, ako je to teraz, pred týždňom akceptovaná nie je. Proste je to vo výške obratu alebo v čom to vlastne je? Sa pýtam úplne vážne, v čom to je? Aj kedysi boli dobrí, poctiví podnikatelia mečiarovci a tí druhí. Ale ako sa to teraz delí na tých dobrých a tých zlých? Robert Fico veľmi tvrdo napadol Počiatka, ale ako hovorí, nič to, nemá to nič spoločného s nejakým prezradením parity kurzu a tak ďalej, absolútne nič, tam to úplne vylúčil, tak vlastne v čom to je? Prečo ho vlastne napadol, toho Počiatka v kauze jachta? Veď mimochodom štýl verejného vystupovania ministra Počiatka, nie pred týždňom alebo pred mesiacom, celé dva roky, ako je minister, štýl jeho verejného vystupovania, to je bývalý štýl vystupovania Jozefa Majského. Jozef Majský chodil poľovať do Afriky zebry, gazely. Minister Počiatek chodí hrávať do Las Vegas. Obaja si stavajú rovnako alebo stavali rovnako honosné vily pod Slavínom. Obaja hovoria o ženách. Majský sa chváli, aké trofeje ženské dobyl. Minister Počiatek hovorí o babách. A celé mesiace a roky o tomto všetkom, ako v prípade Majského, tak v prípade Počiatka, sú plné PR článkov, všetky tie obrázkové týždenníky a tak ďalej. Tak ja sa pýtam, v čom to vlastne je? Veď návšteva jachty, ak teda nič nebolo prezradené, tak samotná návšteva jachty v porovnaní s tým, čo som spomenul, je, je úplná maličkosť. Jak sa delia podnikatelia na dobrých a zlých? Pýtam sa, čím to je, že J & T je momentálne neprijateľná, ak úplne prijateľný je povedzme taký podnikateľ Kmotrík. Kmotrík, ktorý navštevuje J & T v tom istom čase, na tom istom mieste ako minister Počiatek. Veď Kmotrík a J & T spolu obchodujú. Nedávno si vymenili televízie. Je tam čulý vzťah. Je to tým, že Kmotrík je obchodným partnerom ministerstva vnútra? Jeho vrtuľníky z firmy EHC má prenajatý rezort vnútra. Samozrejme, stalo sa tak až po príchode pána ministra Kaliňáka na rezort vnútra. Čím to je, že táto firma, ktorej spolumajiteľom je Kmotríkov Grafobal, čím to je, že má zákazku aj na ministerstve obrany a cvičí armádnych pilotov? Je to tým, že vedúci úradu na ministerstve obrany je pán Miroslav Sim, ktorý pôsobil vo firme EHC a je dobrým priateľom ministra vnútra Kaliňáka? Mimochodom, takto vyzerá podnikateľský komfort. Mám na mysli pána Sima. Pán Sim pôsobil ešte v minulosti vo firme, ktorá vlastní vrtuľníky, EHC. S nástupom Ficovej vlády táto firma po tom, čo pán Sim sa stane vedúcim úradu na obrane, táto firma dostane zákazku od ministra obrany, od ministerstva obrany. Jeho kamarát je minister vnútra, s ktorým komunikuje tak často, že si to už vrabce čvirikajú. A tá bývalá firma získa zákazku ešte aj od rezortu vnútra. A mimochodom, aby sa už zabezpečila úplná bezpečnosť podnikania, tak iný dobrý známy pána Sima sa stane prvým viceprezidentom Policajného zboru. A aby toho nebolo dosť, tento prvý viceprezident Policajného zboru Kopčík si nechá vyviezť priamo do svojho počítač v kancelárii on line informácie o všetkých, všetkých nasadeniach informačno-technických prostriedkov. Aj takých, ktoré potrebujú útvary, ktoré mu nepodliehajú. Toto nemá obdobu v Policajnom zbore! Keď prebehla kauza, kauza tendrov na upratovanie na ministerstve obrany, tak padali ľudia pod Simom a padali nad Simom, padol minister. Sim zostal. Čím to je? Čím to je? A nie je to trošku nevkusné? A vraciam sa k podstate, k podstate otázky, prečo je toto v poriadku? Prečo je toto v poriadku a J & T práve pred týždňom v poriadku nebola? U premiéra pôsobí do očí bijúca ešte aj ďalšia vec, ako udatne zápasí s médiami. Teda poopravím sa, poopravím sa, on zápasí nie s médiami, on zápasí s radovými novinármi. A čo mediálni magnáti? Tým sa celkom dobre darí. Dostávajú zákazky od Ficových ministrov. Fico sa bije s mediálnymi pešiakmi a mediálni generáli sú nedotknutí. Vážené dámy, vážení páni, zámerne som nehovoril o kurze eura, nehovoril som o parite, aby som sa vyhýbal diskusiám, čo sú iba indície a čo sú fakty. Ja som spomínal len fakty. A z týchto faktov vyplýva jedna zásadná vec. Predseda vlády Fico je pozér. To je pozér, ktorý sa tvári, že bojuje s podnikateľskými skupinami, ale bojuje s nimi, len keď sa mu to hodí. A veľmi často, tiež keď sa mu to hodí, tak má s nimi vzťahy on alebo iní politici SMER-u, vzťahy veľmi dobré a obojstranne aj ekonomicky výhodné. Jednoducho boj Roberta Fica s podnikateľskými finančnými skupinami pripomína onú starú marxistickú poučku o jednote a boji protikladov. Robert Fico udatne bojuje s podnikateľskými skupinami a zároveň sa s nimi nachádza v dialektickej jednote. A čím viac s nimi bojuje, tým je s nimi viac a viac spätý. A, vážené dámy, vážení páni, práve táto póza, táto póza predsedu vlády uráža všetkých mysliacich ľudí na Slovensku. Ale prosím, pán premiér Fico, páni ministri, páni poslanci vládnej koalície, ak uznáte za vhodné, pokojne v tom pokračujte. Totižto ak v tom budete pokračovať, raz vám to zlomí väz všetkým. Tak to už v živote chodí. (Potlesk.)